Stories agter stories 2013 · US Woordfees - iono.fm
Stories agter stories 2013
US WOORDFEES | Event , ±47 min episodes total time 17 hr 15 min	|
AFRIKAANS 5 Mar 2014 South Africa Arts
Op soek na Abraham
Aangebied deur Griffel Uitgewery. Willie McLoud vind die oorspronge van die Bybel in antieke Sumerië en toon aan dat Abraham werklik geleef het. Prof. Christina Landman vra hom uit oor konsepte soos 'Seuns van God' en 'Satan', die 'drieverdiepingkosmos', die 'hemel' en die 'doderyk'. Stimulerende stof tot nadenke.
Die immergewilde Joan Hambidge is een van die kleurrykste en veelsydigste figure op die Afrikaanse literêre toneel. Uitgewer Etienne Bloemhof probeer vasstel hoe dié skrywer, akademikus en kritikus daarin slaag om hoede te verwissel sonder dat 'n veer op die grond val. Verwelkoming: Dorothea van Zyl.
Evette Weyers se Wat die hart van vol is, 'n woordbeelding van haar werk en lewe saam met akteur Marius Weyers, is ''n labirint van skeppende, speelse en koddige glipgange tussen feit en fiksie, mitologie, teater, letterkunde, musiek en die oorsprong van woorde'. Petrovna Metelerkamp gesels met dié uiters suksesvolle, fassinerende beeldhouer oor haar pragboek. Evette se werk dien vanjaar ook as inspirasie vir die Woordfees-plakkaat en programboek se uitleg. Verwelkoming: Dorothea van Zyl.
Fourie Botha gesels met Marius Crous oor sy jongste digbundel Vol draadwerk. Hulle bespreek die tongknopertitel (-werk en nie -trek nie), die temas en inhoud – en hoe dit by Crous se vorige werk aansluit.
Met sy omstrede debuut Kontrei het Kleinboer so te sê kultusstatus verwerf. Werfsonde (Umuzi), die tweede deel van 'n trilogie, sit die joernaal oor die wel en wee van die enigste wit Afrikaner in Yeoville voort. Tinus Horn gesels met die skrywer oor dié roman wat tegelyk 'n belangrike tydsdokument is.
Ashraf Kagee, winner of the seventh annual European Union Literary Award, talks to Desmond Painter about Kahlil's Journey. The novel portrays the richly-textured beauty of everyday life of the last century's Cape Malay and Indian cultures, and deftly captures the lyrical resonance of voices long forgotten by history.
Met die oog op die 175ste herdenking van die Groot Trek verskyn Trekkerkinders uit die pen van Danie Langner. Hermann Giliomee praat met die skrywer oor dié versameling verhale oor kinders, prominente figure en gebeure uit die Groot Trek.
René Bohnen se In die niks al om en Susan Smith se debuutbundel In die afwesigheid van sin toon sterk ooreenkomste. Die twee digters delf albei speels in die oorsprong van hul woorde, soek sin en sinne, en vind uit waar hemel en aarde in hul woorde lê. Kom luister wat twee fassinerende nuwe Afrikaanse digters oor hul nuwe bundels sê.
Die welbekende radioman en skrywer Pienkes du Plessis praat met Martie Retief-Meiring oor sy aangrypende, hoogs-omstrede en polities nie-korrekte roman. Die verhaal speel af in die veertigerjare in die ongenaakbare omgewing van die Noord-Kaap, waar wit en swart veg om oorlewing.
Die onderwerp van John van den Berg se riller is seksuele geweld – tans baie aktueel met skurke soos die Modimolle-monster en Sondag-verkragter. Evert Buurman vra die skrywer uit oor sy navorsing in die sielkunde en klassieke musiek met die oog op die skryf van dié spannende roman.
Martie Retief-Meiring gesels met die bekroonde Carel van der Merwe oor sy jongste roman, Skaduwee, en die raakpunte met sy voriges, Nasleep en Geldwolf. Die skrywer wei uit oor sy hoofkarakter, 'n uitgeweke Suid-Afrikaner in Londen, wat onverwags in 'n web van korrupsie en duister geldmagte in hedendaagse Suid-Afrika verstrengel raak.